Υπόθεση Farewell (ταινία, 2009)

Η Υπόθεση Farewell (Γαλλικά: L'Affaire Farewell) είναι γαλλική κατασκοπική ταινία του 2009 σε σκηνοθεσία Κριστιάν Καριόν, με πρωταγωνιστές τον Γκιγιώμ Κανέ και τον Εμίρ Κουστουρίτσα. Η ταινία αναφέρεται σε υπόθεση κατασκοπείας κατά τη διάρκεια του Ψυχρού Πολέμου, στην οποία  ο υψηλόβαθμος αξιωματούχος της KGB, Βλαντιμίρ Βετρόφ αποκάλυπτε στη Δύση σημαντικά μυστικά έγγραφα.

Στην ταινία, η μυθοπλασία μπλέκει με τα ιστορικά γεγονότα που βασίζονται στο βιβλίο του Σεργκέι Κοστίν Bonjour Farewell: La vérité sur la taupe française du KGB (1997).

Η ταινία γυρίστηκε στην Ουκρανία και τη Φινλανδία επειδή η Ρωσία αρνήθηκε να παράσχει άδεια για κινηματογράφηση στη Μόσχα. Το ειδησεογραφικό πρακτορείο Reuters δημοσίευσε άρθρο όπου ανέφερε ότι η ρωσική κυβέρνηση «απέτρεψε τον Ρώσο ηθοποιό Σεργκέι Μακοβέτσκι και τον Ρώσο παραγωγό και σκηνοθέτη Νικήτα Μιχάλκοφ να συμμετάσχουν στην ταινία» (σύμφωνα με τον σκηνοθέτη).

Πριν την προβολή της ταινίας προβλήθηκε ομώνυμο ντοκιμαντέρ του 2008, σε σκηνοθεσία Ζαν-Φρανσουά Ντελασύς, που παρουσιάζει τη δράση του Βλαντιμίρ Βετρόφ, με μαρτυρίες από πρώην Σοβιετικούς, Αμερικανούς και Γάλλους αξιωματούχους στον κόσμο της κατασκοπείας.

Υπόθεση 
Μόσχα, αρχές της δεκαετίας του 1980, στο αποκορύφωμα του Ψυχρού Πολέμου. Ένα υψηλόβαθμο στέλεχος της KGB, ο συνταγματάρχης Σεργκέι Γκριγκόριεφ, απογοητευμένος με το σοβιετικό καθεστώς, αποφασίζει να μεταβιβάσει σοβιετικά μυστικά, μεταξύ των οποίων έναν κατάλογο κατασκόπων στη Δύση, στην κυβέρνηση της Γαλλίας, τότε υπό τον νεοεκλεγμένο πρόεδρο Φρανσουά Μιτεράν. Ο Γκριγκόριεφ (κωδικό όνομα Farewell στη Γαλλική Υπηρεσία Πληροφοριών) ελπίζει να πιέσει αλλαγές στη Σοβιετική Ένωση αποκαλύπτοντας το εκτεταμένο κατασκοπευτικό δίκτυο που προσπαθεί να αποκτήσει επιστημονικές, τεχνικές και βιομηχανικές πληροφορίες από τη Δύση. Για διαμεσολαβητή του πλησιάζει τον Πιέρ Φρομάν, ένα νεαρό Γάλλο μηχανικό που εργάζεται στη Μόσχα. Μετά την πρώτη μεταφορά πληροφοριών, ο Πιερ εκμυστηρεύεται στη σύζυγό του Τζέσικα, η οποία επιμένει να σταματήσει αυτή τη δραστηριότητα για να προστατεύσει την οικογένειά τους. Ο Γκριγκόριεφ πείθει τον Πιερ να συνεχίσει κρυφά από τη γυναίκα του. Για τις πληροφορίες του δεν δέχεται ούτε χρήματα ούτε άλλου είδους ανταμοιβή, αλλά μερικές φορές ζητά μικρά δώρα από τα ταξίδια του Πιερ στη Γαλλία, όπως γουόκμαν ή κασέτες των Queen για τον έφηβο γιο του, κάποιο κονιάκ ή βιβλία γαλλικής ποίησης. 

Ο Γάλλος πρόεδρος Φρανσουά Μιτεράν ενημερώνει τον Αμερικανό Πρόεδρο Ρόναλντ Ρέιγκαν. Οι Αμερικανοί εκπλήσσονται με τις πληροφορίες που παρέχονται από τον Farewell, με αποκορύφωμα την πλήρη «Λίστα Χ» που περιλαμβάνει σοβιετικούς κατασκόπους στα υψηλότερα κλιμάκια της Δυτικής επιστημονικής και βιομηχανικής έρευνας, ακόμη και μέσα στη CIA και το Πεντάγωνο. Οι Αμερικανοί αρχίζουν ένα φιλόδοξο σχέδιο τροφοδοτώντας τους Σοβιετικούς με εσφαλμένα ή παραπλανητικά δεδομένα. Λίγο αργότερα, το δίκτυο των σοβιετικών τεχνολογικών κατασκόπων στη Δύση εξαρθρώνεται, και ο Ρέιγκαν ανακοινώνει το πρόγραμμα αντιπυραυλικής ασπίδας Πόλεμος των Άστρων (1983). Καθώς οι πληροφορίες υψηλής τεχνολογίας από τη Δύση έπαψαν να έρχονται και με τα δικά τους εργαστήρια σε αδυναμία να ανταπεξέλθουν, η σοβιετική ηγεσία πανικοβάλλεται. Βλέποντας αυτό το αδιέξοδο, ο Μιχαήλ Γκορμπατσώφ, τότε ανώτερος αξιωματούχος του κόμματος, αρχίζει να προετοιμάζει τις πολιτικές μεταρρυθμίσεις που επακολούθησαν (Περεστρόικα).

Ο προϊστάμενος του Γκριγκόριεφ, πράκτορας της CIA, παίρνει εντολή να θυσιάσουν τον Γκριγκόριεφ και να σώσουν τον Φρομάν και την οικογένειά του, όλα εν αγνοία των Γάλλων. Όταν ο Γκριγκόριεφ συλλαμβάνεται και ανακρίνεται από την KGB, προσπαθεί να κερδίσει χρόνο για να δώσει στους Φρομάν την ευκαιρία να δραπετεύσουν. Το ζευγάρι με τα παιδιά τους καταφέρνουν να φύγουν με αυτοκίνητο από τα ρωσο-φινλανδικά σύνορα. Όταν φθάνει στη Δυτική Γερμανία για αναφορά αποστολής, ο Πιερ ικετεύει τον διευθυντή της CIA να σώσει τον Γκριγκόριεφ, τονίζοντας την ακεραιότητα και την ανιδιοτέλειά του αλλά ο διευθυντής αρνείται. Συγχρόνως, του ανακοινώνει τη θέση της νέας εργασίας του σε μια εταιρεία στο Μανχάταν. Ο Γκριγκόριεφ αργότερα θα εκτελεστεί στις όχθες μιας χιονισμένης λίμνης.

Διανομή 

 Εμίρ Κουστουρίτσα : Σεργκέι Γκριγκόριεφ, «Farewell»
 Γκιγιώμ Κανέ : Πιέρ Φρομάν
 Αλεξάντρα Μαρία Λάρα : Τζέσικα, η Ανατολικο-Γερμανίδα σύζυγος του Πιέρ Φρομάν
 Γεβγένι Καρλάνοφ : Ιγκόρ, ο γιος του Σεργκέι Γκριγκόριεφ
 Ινγκεμπόργκα Νταπκουνάιτε : Νατάσα, η σύζυγος του Σεργκέι Γκριγκόριεφ
 Ντίνα Κόρζουν : Αλίνα, η ερωμένη του Σεργκέι Γκριγκόριεφ
 Γουίλεμ Νταφόε : Φίνεϊ
 Φιλίπ Μανιάν : Φρανσουά Μιτεράν
 Νιλς Αρεστράπ : Βαλιέ
 Ντέιβιντ Σόουλ : Χιούτον, συνεργάτης του Ρέιγκαν
 Φρεντ Γουάρντ :  Ρόναλντ Ρέιγκαν
 Κρίστιαν Σάντστρομ : πράκτορας του FBI
 Ντιάν Κρύγκερ : κατάσκοπος που κάνει τζόγκινγκ
 Κριστιάν Καριόν : σύμβουλος του Φρανσουά Μιτεράν
 Λωριάν Ρικέ : Οφελί, η μικρή κόρη του Φρομάν

Παραπομπές 

Ταινίες του 2009
Γαλλικές ταινίες
Ταινίες Ψυχρού Πολέμου